FI Euroopan unionin virallinen lehti L 267/162

KOMISSION ASETUS (EU) N:o 873/2012,

annettu 1 päivänä lokakuuta 2012,

Euroopan parlamentin ja neuvoston asetuksen (EY) N:o 1334/2008 liitteessä I mainittua unionin luetteloa aromeista ja raaka-aineista koskevista siirtymätoimenpiteistä

(ETA:n kannalta merkityksellinen teksti)

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon elintarvikkeissa käytettävistä aromeista ja tietyistä ainesosista, joilla on aromaattisia ominaisuuksia, sekä neuvoston asetuksen (ETY) N:o 1601/91, asetusten (EY) N:o 2232/96 ja (EY) N:o 110/2008 sekä direktiivin 2000/13/EY muuttamisesta 16 päivänä joulukuuta 2008 annetun Euroopan parlamentin ja neuvoston asetuksen (EY) N:o 1334/2008 (1) ja erityisesti sen 25 artiklan 3 kohdan,

sekä katsoo seuraavaa:

(1) Asetuksen (EY) N:o 1334/2008 9 artiklassa vahvistetaan arviointi- ja hyväksymismenettelyn piiriin kuuluvat aromit ja raaka-aineet.

(2) Asetuksen (EY) N:o 1334/2008 10 artiklassa säädetään, että asetuksen 9 artiklassa tarkoitetuista aromeista ja raaka-aineista vain niitä, jotka sisältyvät unionin luetteloon, voidaan soveltuvissa tapauksissa pitää kaupan sellaisenaan ja käyttää elintarvikkeissa luettelossa määriteltyjen edellytysten mukaisesti.

(3) Asetuksen (EY) N:o 1334/2008 30 artiklassa säädetään, että 10 artiklaa aletaan soveltaa 18 kuukauden kuluttua unionin luettelon soveltamispäivästä.

(4) Näin ollen on aiheellista vahvistaa unionin luettelon soveltamispäivä asetuksen (EY) N:o 1334/2008 30 artiklan kolmannen kohdan soveltamista varten.

(5) Ensimmäisessä vaiheessa vahvistettiin komission asetuksella (EU) N:o 872/2012 (2) unionin luettelo asetuksen (EY) N:o 1334/2008 9 artiklan a alakohdassa tarkoitetuista aromiaineista liittämällä Euroopan parlamentin ja neuvoston (3) asetuksessa (EY) N:o 2232/96 tarkoitettu aromiaineiden luettelo asetuksen (EY) N:o 1334/2008 liitteeseen I ja vahvistamalla kyseisen luettelon soveltamispäivät.

(6) Asetuksen (EY) N:o 1334/2008 mukaan unionin luetteloon sisältymättömiä aromiaineita saa saattaa unionin markkinoille sellaisinaan ja käyttää elintarvikkeissa 18 kuukautta unionin luettelon soveltamispäivän jälkeen. Koska aromiaineita on jo markkinoilla jäsenvaltioissa, olisi vahvistettava säännökset, joilla varmistetaan sujuva siirtyminen unionin hyväksymismenettelyyn. Oikeusvarmuuden lisäämiseksi olisi säädettävä myös kyseisiä aromiaineita sisältäviä elintarvikkeita koskevasta siirtymäajasta.

(7) Toisessa vaiheessa on arvioitava 9 artiklan b–f alakohdassa tarkoitetut aromit ja raaka-aineet. Asianomaisten osapuolten on toimitettava hakemukset, jotka koskevat unionin luettelon päivittämistä lisäämällä siihen aineita asetuksen (EY) N:o 1331/2008 mukaisesti, ja niiden on noudatettava elintarvikelisäaineiden, elintarvike-entsyymien ja elintarvikearomien yhtenäisestä hyväksymismenettelystä annetun Euroopan parlamentin ja neuvoston asetuksen (EY) N:o 1331/2008 täytäntöönpanosta 10 päivänä maaliskuuta 2011 annettua komission asetusta (EU) N:o 234/2011 (4) siltä osin kuin on kyse vaadituista tiedoista sekä asetuksen (EY) N:o 1334/2008 9 artiklan b–f alakohdassa lueteltujen aromien ja raaka-aineiden hyväksyntää koskevien hakemusten sisällöstä, laadinnasta ja esittämisestä.

(8) Asetuksen (EY) N:o 1334/2008 tavoitteiden mukaisesti on aiheellista oikeusvarmuuden ja syrjimättömyyden vahvistamiseksi hyväksyä siirtymätoimenpiteitä, jotta kyseisten aromien ja raaka-aineiden arviointiin ja hyväksymiseen annetaan riittävä aika.

(9) Asetuksen (EY) N:o 1334/2008 liitteessä I olevan, kyseisen asetuksen 9 artiklan b–f alakohdassa lueteltuja aromeja ja raaka-aineita koskevan B–F osan soveltamispäivää olisi lykättävä, jotta kyseisten aromien ja raaka-aineiden arviointiin ja hyväksymiseen annetaan riittävä aika.

(10) Asianomaisten osapuolten olisi toimitettava sellaisten asetuksen (EY) N:o 1334/2008 9 artiklan b–f alakohdassa lueteltujen aromien ja raaka-aineiden, joita tällä hetkellä saatetaan markkinoille, hyväksyntää koskevat hakemukset tietyn määräajan puitteissa.

(11) Asetuksen (EY) N:o 1334/2008 mukaan sellaisia 9 artiklan b–f alakohdassa lueteltuja aromeja ja raaka-aineita, jotka eivät sisälly unionin luetteloon, saa saattaa unionin markkinoille sellaisinaan ja käyttää elintarvikkeissa 18 kuukautta unionin luettelon soveltamispäivän jälkeen. Koska asetuksen (EY) N:o 1334/2008 9 artiklan b–f alakohdassa lueteltuja aromeja ja raaka-aineita on jo markkinoilla jäsenvaltioissa, olisi vahvistettava säännökset, joilla varmistetaan sujuva siirtyminen unionin hyväksymismenettelyyn. Oikeusvarmuuden lisäämiseksi olisi säädettävä myös kyseisiä aromeja ja raaka-aineita sisältäviä elintarvikkeita koskevasta siirtymäajasta.

(12) Asetuksen (EY) N:o 1334/2008 30 artiklassa säädetään, että kyseisen asetuksen 26 ja 28 artiklaa, joilla muutetaan maustettujen viinien, maustettujen viinipohjaisten juomien ja maustettujen viinistä valmistettujen juomasekoitusten määritelmää, kuvausta ja esittelyä koskevista yleisistä säännöistä 10 päivänä kesäkuuta 1991 annettua neuvoston asetusta (ETY) N:o 1601/91 (5) sekä tislattujen alkoholijuomien määritelmistä, kuvauksesta, esittelystä, merkinnöistä ja maantieteellisten merkintöjen suojaamisesta 15 päivänä tammikuuta 2008 annettua Euroopan parlamentin ja neuvoston asetusta (EY) N:o 110/2008 (6), sovelletaan unionin luettelon soveltamispäivästä alkaen. Näin ollen on aiheellista vahvistaa kyseinen soveltamispäivä asetuksen (EY) N:o 1334/2008 30 artiklan neljännen kohdan soveltamista varten.

(13) Tässä asetuksessa säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset, eivätkä Euroopan parlamentti ja neuvosto ole vastustaneet niitä,

ON HYVÄKSYNYT TÄMÄN ASETUKSEN:

I LUKU

ASETUKSEN (EY) N:O 1334/2008 9 ARTIKLAN A ALAKOHDASSA TARKOITETUT AROMIAINEET

1 artikla

Aromiaineita sisältäviä elintarvikkeita koskevat siirtymätoimenpiteet

Elintarvikkeita, jotka sisältävät sellaisia aromiaineita, jotka on laillisesti saatettu markkinoille tai varustettu pakkausmerkinnöin ennen 22 päivää lokakuuta 2014 mutta jotka eivät täytä asetuksen (EY) N:o 1334/2008 liitteessä I olevan A osan vaatimuksia, voidaan pitää kaupan niiden vähimmäissäilyvyysajan päättymiseen tai viimeiseen myyntipäivään saakka.

II LUKU

ASETUKSEN (EY) N:O 1334/2008 9 ARTIKLAN B–F ALAKOHDASSA TARKOITETUT AROMIT JA RAAKA-AINEET

2 artikla

Aromeja ja raaka-aineita koskevan unionin luettelon B–F osan soveltamispäivä

Asetuksen (EY) N:o 1334/2008 30 artiklan kolmannen kohdan soveltamiseksi yhdessä sen 10 artiklan kanssa mainitun asetuksen liitteessä I olevan aromeja ja raaka-aineita koskevan unionin luettelon B–F osaa sovelletaan 22 päivästä lokakuuta 2016.

3 artikla

Hakemusten määräaika

Asianomaisten osapuolten on toimitettava asetuksen (EY) N:o 1334/2008 9 artiklan b–f alakohdassa tarkoitettujen aromien ja raaka-aineiden, joita saatetaan markkinoille tämän asetuksen tullessa voimaan, hyväksyntää koskevat hakemukset komissiolle asetuksen (EY) N:o 1331/2008 mukaisesti viimeistään 22 päivänä lokakuuta 2015.

4 artikla

Asetuksen (EY) N:o 1334/2008 9 artiklan b–f alakohdassa tarkoitettuja aromeja ja raaka-aineita sisältäviä elintarvikkeita koskeva siirtymätoimenpide

Elintarvikkeita, jotka sisältävät sellaisia asetuksen (EY) N:o 1334/2008 9 artiklan b–f alakohdassa tarkoitettuja aromeja ja raaka-aineita, jotka on laillisesti saatettu markkinoille tai varustettu pakkausmerkinnöin ennen 22 päivää huhtikuuta 2018 mutta jotka eivät täytä asetuksen (EY) N:o 1334/2008 liitteessä I olevan B–F osan vaatimuksia, voidaan pitää kaupan niiden vähimmäissäilyvyysajan päättymiseen tai viimeiseen myyntipäivään saakka.

III LUKU

LOPPUSÄÄNNÖKSET

5 artikla

Asetusten (ETY) N:o 1601/91 ja (EY) N:o 110/2008 muuttaminen

Asetuksen (EY) N:o 1334/2008 30 artiklan neljännen kohdan, joka koskee asetusten (ETY) N:o 1601/91 ja (EY) N:o 110/2008 muuttamista, soveltamiseksi aromeja ja raaka-aineita koskevan unionin luettelon soveltamispäivä on 22 päivä huhtikuuta 2013.

6 artikla

Voimaantulo

Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 1 päivänä lokakuuta 2012. Komission puolesta José Manuel BARROSO Puheenjohtaja

(1) EUVL L 354, 31.12.2008, s. 34.

(2) Katso tämän virallisen lehden sivu 1.

(3) EYVL L 299, 23.11.1996, s. 1.

(4) EUVL L 64, 11.3.2011, s. 15.

(5) EYVL L 149, 14.6.1991, s. 1.

(6) EUVL L 39, 13.2.2008, s. 16.